Document ID: 32005D0366

KOMISIJAS LĒMUMS
(2005. gada 4. marts),
ar ko īsteno Padomes Direktīvu 95/64/EK par statistikas pārskatiem attiecībā uz kravu un pasažieru pārvadājumiem pa jūru un groza tās pielikumus
(izziņots ar dokumenta numuru K(2005) 463)
(Dokuments attiecas uz EEZ)
(2005/366/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 8. decembra Direktīvu 95/64/EK par statistikas pārskatiem attiecībā uz kravu un pasažieru pārvadājumiem pa jūru (1), un jo īpaši tās 4. panta 1. punktu un 12. pantu,
tā kā:
(1)
Vajadzīgi papildu statistiskas mainīgie lielumi, definīcijas un struktūra statistikas datu grupām, lai noteiktu atšķirības, vācot datus par kruīza pasažieriem.
(2)
Ir jāmaina kravu veidu klasifikācija, lai nodrošinātu skaidru statistikas darbības jomas noteikšanu.
(3)
Nomenklatūra par jūras piekrastes rajoniem un nomenklatūra par kuģu reģistrācijas valsti ir jāpielāgo tehniskajai attīstībai.
(4)
Saskaņā ar Direktīvas 95/64/EK 12. panta pirmo ievilkumu Komisija pēc pirmā pieprasījuma var pieņemt pielikumu saturu. Tāpēc attiecīgi jāgroza Direktīva 95/64/EK.
(5)
Saskaņā ar Direktīvas 95/64/EK 4. pantu Komisija var izstrādāt un atjaunināt ostu sarakstu, kurā ostām ir piešķirti kodi un kuras ir klasificētas atbilstīgi valstīm un jūras piekrastes rajoniem.
(6)
Komisijas 1998. gada 13. maija Lēmumā 98/385/EK par noteikumiem, kas jāievēro, ieviešot Padomes Direktīvu 95/64/EK par statistikas pārskatiem attiecībā uz kravu un pasažieru jūras pārvadājumiem (2), ir paredzēts ostu saraksts.
(7)
Ostu saraksts ir jāatjaunina. Tāpēc attiecīgi jāgroza Komisijas Lēmums 98/385/EK.
(8)
Ar Komisijas 2000. gada 28. aprīļa Lēmumu 2000/363/EK par īstenošanas noteikumiem Padomes Direktīvai 95/64/EK par statistikas pārskatiem attiecībā uz kravu un pasažieru pārvadājumiem pa jūru (3) tika grozīts Direktīvas 95/64/EC II, IV, V un VIII pielikums un ostu saraksts, kas iekļauts Lēmuma 98/385/EK II pielikumā. Tāpēc to var atcelt.
(9)
Šajā lēmumā noteiktie pasākumi atbilst Eiropas Kopienu Statistikas programmu komitejas atzinumam, kas izveidota ar Padomes 1989. gada 19. jūnija Lēmumu 89/382/EEK, Euratom, ar ko nodibina Eiropas Kopienu Statistikas programmu komiteju (4),
IR PIEŅĒMUSI ŠO LĒMUMU.
1. pants
Direktīvas 95/64/EK I, II, IV, V, VI un VIII pielikums tiek aizstāts ar šī lēmuma I, II, III, IV, V un VI pielikumu.
2. pants
Ostu saraksts, kas iekļauts lēmuma 98/385/EK II pielikumā, tiek aizstāts ar atjauninātu ostu sarakstu, kur ostām piešķirti kodi un ostas ir klasificētas pēc valstīm un jūras piekrastes rajoniem, kā noteikts šī lēmuma VII pielikumā.
3. pants
Lēmums 2000/363/EK tiek atcelts.
Jebkuras atsauces uz atcelto lēmumu attiecas uz šo lēmumu.
4. pants
Šis lēmums ir adresēts dalībvalstīm.
Šo lēmumu piemēro no 2004. gada, aptverot 2004. gada datus.
Briselē, 2005. gada 4. martā

Labels: 8
19